Funcţia de avocat - incompatibilităţi

 

Dintre cele 15 ţări ale Uniunii Europene, în această lucrare este analizată situaţia din: Franţa, Germania, Anglia şi Ţara Galilor, Spania, Belgia, Danemarca, Grecia, Italia.

In aceste ţări, profesia de avocat este incompatibilă cu exercitarea simultană a unor profesii sau ocupaţii, în scopul de a-i păstra avocatului independenţa şi cinstea. Aproape în toate aceste ţări, incompatibilitatea priveşte activităţile comerciale şi calitatea de funcţionar public, cu excepţia profesorilor.

Există totuşi mari diferenţe între o ţară şi alta în regimul incompatibilităţilor.

 

PREZENTARE GENERALĂ A CONDIŢIILOR EXERCITĂRII PROFESIEI DE AVOCAT

 

1. Sistemul general de recunoaştere a diplomelor şi a pregătirii profesionale în dreptul comunitar

 

Reguli actuale şi dezvoltări viitoare

In anii 60, Comunitatea Europeană şi-a propus adoptarea unor apropieri "sectoriale" în problema liberei circulaţii a profesioniştilor prin eliminarea diferitelor obstacole în libera exercitare a profesiunii. În acest cadru, fiecare profesie are nevoie, conform directivelor 89/48 CEE de :

· o directivă vizând coordonarea şi armonizarea la nivelul Uniunii Europene a pregătirii profesiei respective

· o directivă care să stabilească recunoaşterea mutuală a diplomelor

Aceste apropieri "sectoriale" au fost adoptate mai întâi, pentru 6 profesiuni legate de sănătate.

 

In Franţa, printre profesiile şi activităţile vizate de Directivele 89/48 CEE sunt şi cele juridice, respectiv :

-administrator judiciar 

-agent imobiliar

-avocat

-notar

-aprod. 

Sunt însă multe state membre ale Uniunii Europene, de exemplu Spania, în care mecanismele pentru recunoaşterea reciprocă a diplomei de avocat nu au fost încă elaborate.

In Belgia însă, directivele 89/48 CEE se aplică la un număr limitat de profesii, dar avocaţii şi persoanele care activează în domeniul medical sunt incluse în mecanismele de recunoaştere reciprocă a diplomelor.

 

Dispoziţiile Tratatului de la Roma din anul 1957 prevăd :

* libera circulaţie a forţei de muncă, conform articolelor 40-51. De altfel, principiul liberei circulaţii este considerat un principiu fundamental al Comunităţii

* apropierea legislaţiei, conform articolelor 100-101

* formarea profesională, conform articolului 128: “Asupra propunerii Comisiei, Consiliul stabileşte principiile generale pentru punerea în practică a unei politici comune de formare profesională care ar putea contribui la dezvoltarea armonioasă atât a fiecărei ţări în parte cât şi la dezvoltarea Comunităţii în ansamblu”.

Pentru îndeplinirea aceastor obiective este nevoie de armonizare socială şi apropiere legislativă.

Tratatul de la Maastricht, semnat la 7 februarie 1992, dezvoltă problemele formării şi liberei circulaţii a forţei de muncă în cadrul Uniunii.

 

2. Vârsta

In Grecia, trebuie să ai mai puţin de 35 de ani pentru a putea participa la examenul de intrare în profesie.

In celelalte ţări nu există nici o condiţie specială.

Această chestiune o vom detalia, pe exemplul concret al Franţei, în paginile următoare

 

3. Jurământul

In toate ţările examinate, cu excepţia Danemarcei şi Angliei, viitorul avocat depune un jurământ ; depunerea jurământului are loc la intrarea în profesie.

In Belgia, depunerea jurământului are loc la începerea stagiului.

 

4. Pledoaria

Pledoaria, expunerea orală a pretenţiilor clientului, se foloseşte în toate ţările analizate şi constituie în general, cu câteva excepţii, monopolul avocatului.

Aproape pretutindeni acest monopol nu împiedică părţile să-şi pledeze ele însele cauza.

In principiu, avocatul poate pleda în faţa tuturor instanţelor din ţara sa. Există totuşi două tipuri de excepţii de la acest principiu :

- în Danemarca, Belgia, Italia, Grecia accesul la instanţele superioare este permis în condiţii foarte restrictive ;

- în Spania, Germania şi Grecia, o regulă strictă de teritorialitate, împiedică avocatul să pledeze pe tot teritoriul ţării ; în Italia, principiul teritorialităţii nu este valabil decât pentru procurori.

 

5. Reprezentarea clientului

Este exercitată de către avocaţi, cu excepţia ţărilor în care există încă dualitatea între avocaţii însărcinaţi cu procedura şi avocaţii pledanţi şi unde numai ultimii îl pot reprezenta pe client.

In toate ţările, părţile păstrează posibilitatea de a se prezenta ele însele în faţa instanţelor inferioare.

În Italia, şi mandatarii, în Danemarca, şi rudele sau părinţi, în Belgia, şi împuterniciţii sindicali pot reprezenta una din părţi în faţa instanţei.

În Spania, Germania, Italia şi Grecia se aplică şi regula teritorialităţii.

 

6. Consultanţa

Constituie aproape în toate ţările o parte importantă a activităţii avocaţilor. În multe ţări, pentru că avocatul nu deţine monopolul în materie de consultanţă intră în concurenţă cu alte profesii juridice sau economice.

In următoarele ţări avocaţii deţin monopolul în materie de consultanţă : Spania, Danemarca şi Italia.

In Germania avocaţii sunt protejaţi împotriva concurenţei printr-o reglementare foarte precisă a tuturor activităţilor de consultanţă.

 

7. Asociaţii

In aproape toate ţările studiate există diferite forme de asociere. Excepţie : Anglia, ţară în care avocaţii pledanţi nu se pot asocia.

In Germania există şi posibilitatea asocierii cu alte profesiuni juridice.

 

Franţa

 

Profesia de avocat este o profesie liberală şi independentă.

Titlul de avocat poate fi urmat, dacă este cazul, de menţionarea titlurilor universitare şi a distincţiilor profesionale.

Avocaţii îşi exercită mandatul fără limitare teritorială.

 

Incompatibilităţi

Codul Electoral, prin Decretul 64-1086 din 26 octombrie 1964 menţionează :

“este interzis tuturor avocaţilor înscrierea la un barou dacă sunt învestiţi cu mandate de deputat sau dacă ei au făcut obiectul unei urmăriri penale pentru infracţiuni sau delicte contra bunului public sau în materie de presă”.

 

Decretul 91-1197 din 27 noiembrie 1991 privitor la profesia de avocat

Titlul III – Exercitarea profesiei de avocat

Cap. 1 – Incompatibilităţi

 

Profesia de avocat este incompatibilă:

a) cu orice activităţi cu caracter comercial, exercitate în mod direct sau prin persoană interpusă;

b) cu funcţiile de:

· asociat ale unei societăţi comerciale simple sau pe acţiuni;

· preşedinte al Consiliului de administraţie;

· membru al conducerii sau director general al unei societăţi anonime;

· girant al unei societăţi comerciale. (Legea privind organizarea corpului de avocaţi în România, publicată în Monitorul Oficial 277 din 12 martie 1907. În Cap. I, Condiţiuni de admisibilitate, incapacităţi şi incompatibilităţi sunt prevăzute următoarele:

Art. 2 "Sunt incapabili de a fi advocaţi : 

· cei care au fost declaraţi faliţi;

· cei condamnaţi ca autori, agenţi provocatori şi complici pentru crime sau pentru unul din următoarele delicte : furt, tâlhărie, fals, delapidare de bani publici, abuz de încredere, sustragere de acte, escrocherie, mărturie mincinoasă, sperjur, atentat la bunele moravuri, bancrută, mituire.

Art. 3 Exerciţiul profesiunii de advocat este incompatibil :

· cu profesiunea de comerciant, când comerţul este principala sa ocupaţiune ;

· cu calitatea de militar în activitate, de monah, preot şi de orice funcţiune ecleziastică ;

· cu orice funcţiune în autorităţile administrative şi judecătoreşti, retribuite de stat, judeţ sau comună ;

· cu orice funcţiune la eforiile spitalelor şi aşezămintelor publice ;

· cu calitatea de profesor, sub orice denumire, la şcoalele primare publice.")

Art. 115

Profesia de avocat este incompatibilă cu exercitarea oricărei alte profesii, în cazul în care pentru această profesie sunt elaborate în mod expres dispoziţii legale sau reglementări speciale vizând incompatibilitatea.

Profesia de avocat este compatibilă pentru: 

 

· funcţii de învăţământ

· funcţia de membru asesor al tribunalelor pentru copii

· calitatea de membru al tribunalelor pe probleme de securitate socială

· calitatea de arbitru sau mediator 

Art. 116

Avocaţii pot fi însărcinaţi de stat cu misiuni temporare, chiar şi retribuite, dar cu condiţia de a nu-şi exercita profesia de avocat, nici direct, nici indirect, fără autorizaţia Consiliului de ordine.

 

 

Art. 117

 

Avocatul învestit cu mandat de deputat, senator sau membru al Adunării Comunităţii Europene, intră sun incidenţa incompatibilităţii, conform articolelor 149 şi 197 din Codul electoral:

	Codul electoral, articolul 149:

“este interzis oricărui avocat înscris într-un barou, când este învestit cu un mandat de deputat, să îndeplinească, direct sau indirect prin intermediul unui asociat, cu excepţia Înaltei Curţi de Justiţie, nici un act al profesiei sale în cazuri vizând infracţiuni sau delicte contra averii publice sau în materie de presă sau de atingere la credit sau economii; lui îi este interzis, în aceleaşi condiţii, de a pleda sau de a acorda consultanţă societăţilor comerciale, de care el nu a fost legat în mod obişnuit înaintea alegerii sale sau contra statului, a societăţilor naţionale sau a colectivităţilor publice.”


Prevederile acestui articol sunt aplicabile şi senatorilor, prin art. 197 din Codul electoral.

Art. 118

Avocatul învestit cu un mandat de consilier regional nu poate pe durata mandatului său să-şi exercite şi profesia de avocat, direct sau indirect.

Art. 119

Avocatul învestit cu un mandat de consilier general nu poate pe durata mandatului său să-şi exercite şi profesia, direct sau indirect, nici contra districtului în care a fost ales, nici contra comunelor sau aşezămintelor publice din cadrul acestui district.

Art. 120

Avocatul învestit cu un mandat de consilier municipal nu-şi poate exercita profesia sa, direct sau indirect, contra comunei sau aşezămintelor comunale respective.

 

Art. 121

Avocaţii care îndeplinesc funcţia de primar, adjunct de primar, consilier municipal sau consilier al arondismentului din Paris, Lyon sau Marseille, nu pot îndeplini profesia de bază nici direct, nici indirect, în probleme ce interesează oraşul sau aşezămintele publice.

 

Art. 122

Este interzis avocaţilor, foşti funcţionari de stat, să pledeze împotriva administraţiei unde au lucrat sau a departamentelor ministeriale de care au aparţinut, pentru un interval de cinci ani de la data încetării funcţiei lor.

 

Aceeaşi situaţie este valabilă pentru avocaţii – foşti funcţionari ai administraţiei locale.

 

Art. 123

Avocatul, în timpul exercitării serviciului militar activ, nu-şi poate exercita activitatea profesională.

 

Titlul V: Libera prestare a serviciului în Franţa pentru avocaţii statelor

membre ale Comunităţii Europene

Art. 200

Prezentul titlu este aplicabil avocaţilor originari din statele membre ale Comunităţii Europene, stabiliţi cu titlu permanent într-unul din aceste state, altul decât Franţa şi care desfăşoară în Franţa o activitate profesională ocazională. Această activitate este liber desfăşurată în condiţiile prevăzute alăturat. Ea nu poate totodată să se exercite în domenii care sunt de competenţa exclusivă a funcţionarilor publici sau ministeriali.

 

Art. 201

 

Pentru aplicarea prezentului titlu sunt recunoscuţi în Franţa avocaţi din statele membre ale Comunităţii Europene care exercită într-unul din aceste state, altele decât Franţa, activitatea lor profesională sub următoarele denumiri:

· în Belgia: avocat sau advocat

· în Danemarca: advokat

· în Germania: Rechtsanwalt

· în Spania: abogado

· în Grecia: dikigoros

· în Irlanda: barristers, solicitors

· în Italia: avvocato

· în Luxembourg: avocat-avoué

· în Ţara Bascilor: advocaat

· în Portugalia: advogado

· în Marea Britanie: advocate-barrister şi solicitors

Art. 202

Avocatul care, conform articolului 201, apără un client în faţa justiţiei sau în faţa autorităţilor publice, îşi exercită funcţiile în aceleaşi condiţii cu avocatul înscris în baroul francez.

 

El respectă legile franceze fără a prejudicia obligaţiile care îi revin în statul în care el este stabilit. El trebuie să se supună prescripţiilor art. 158, respectiv:

	“avocatul are obligaţia, atunci când pledează în faţa unei jurisdicţii exterioare baroului său, să se prezinte la preşedintele şi magistratul public ca şi colegul său pledant pentru partea adversă.”


Art. 203

 

Pentru exercitarea în Franţa a activităţilor prevăzute la art. 202 avocaţii respectă condiţiile şi regulile profesionale specifice statului în care sunt stabiliţi. De asemenea, ei trebuie să respecte normele impuse pentru exercitarea acestei activităţi avocaţilor înscrişi în baroul francez, respectiv acelea privind:

· regimul incompatibilităţilor

· secretul profesional

· raporturile colegiale

· interdicţia de asistenţă de către acelaşi avocat a părţilor implicate în proces care au interese opuse

· publicitatea

 

În caz de nerespectare de către avocaţi a prezentului decret, ei sunt sunt supuşi dispoziţiilor articolului 180 şi următoarelor privind disciplina avocaţilor înscrişi într-un barou francez.

 

Germania

Distincţia dintre avocatul pledant şi avocatul însărcinat cu procedura a dispărut în această lară prin promulgarea Legii din 1 iulie 1878, care a elaborat Carta federală a profesiei de avocat (Rechtsanwalt).

In Germania sunt aproximativ 50000 de avocaţi, 1 avocat la 1200 locuitori (in România sunt circa 2500 de avocaţi, respectiv 1 avocat la 9000 de locuitori).

Incompatibilităţi

In Germania, avocatul poate exercita şi o altă profesie ; nu poate fi însă în acelaşi timp funcţionar public. Poate avea de exemplu o slujbă plătită într-o întreprindere particulară, condiţia fiind ca aceasta să fie la un nivel atât de ridicat încât să fie compatibilă calităţii sale de avocat. Mulţi avocali pot fi membri ai baroului fără a exercita efectiv profesia de avocat (aproximativ o treime din efectivul total al baroului).

 

Anglia şi Ţara Galilor

Două profesii juridice coexistă de mai multe secole : barristers - avocaţii pledanţi (aproximativ 6000) şi solicitors - avocaţi consultanţi (aproximativ 62000).

Avocaţii pledanţi sunt consilieri juridici care oferă servicii specializate, în special în calitate de apărători sau consilieri în problemele litigioase. Pregătirea avocaţilor pledanţi se concentrază asupra artei pledoariei, a procedurilor în faţa instanţei şi a probatoriului. Deşi, în majoritatea cazurilor, apărarea este susţinută de avocaţii consultanţi, cei pledanţi sunt adeseori însărcinaţi să preia un proces datorită cunoştinţelor şi experienţei lor în dezbaterile din tribunal. În trecut li se permitea doar avocaţilor pledanţi să se prezinte ca apărători în unele tribunale mai înalte, dar legislaţia recentă a înlăturat acest monopol, avocaţii consultanţi având acum dreptul să pledeze şi în instanţele superioare, nu numai în cele inferioare. Avocaţii consultanţi cer adesea sfatul avocaţilor pledanţi, datorită cunoştinţelor detaliate şi experienţei acestora în domeniul jurisprudenţei, chiar şi când nu se anticipează înfăţişarea la tribunal.

In general un avocat pledant nu intră în contact direct cu clientul, dar este informat de problemele acestuia prin intermediul avocatului consultant. Acesta îl va alege pe avocatul pledant cel mai potrivit nevoilor clientului său. Avocaţii pledanţi pot primi instrucţiuni direct de la avocaţi sau de la clienţi străini, dacă nu există nici un litigiu pe rol sau previzibil să aibă loc în tribunalul englez (altfel avocatul pledant va accepta doar instrucţiunile date de avocatul consultant). Pentru a da instrucţiuni unui avocat pledant clientul trebuie să ia contact cu clerk (grefierul) care acţionează în calitate de coordonator pentru un grup de cabinete.

Rolul avocaţilor consultanţi este şi acela de a acorda asistenţă juridică, inclusiv reprezentare în justiţie şi pledoarie în faţa Curţii, atât populaţiei, cât şi firmelor comerciale, reprezentanţilor altor profesii şi clienţilor străini. Prima lor îndatorire este faţă de clientul lor. Ei devin reprezentanţii acestuia în toate problemele juridice şi trebuie să acţioneze în interesul clientului lor. De aceea regulile lor de conduită includ :

· obligaţia de a înceta să îşi mai reprezinte clientul în cazul apariţiei unui conflict de interese ;

· obligaţia de a păstra confidenliaţitatea datelor clientului ;

· obligaţia de a păstra banii acestuia într-un cont separat ;

· obligaţia de a-şi onora angajamentele chiar dacă din punct de vedere executoriu nu sunt conform legii.

Singura excepţie de la această obligaţie de a acţiona în numele clientului se face atunci când aceasta este în contradicţie cu datoria avocatului de a susţine legea în calitate de "funcţionar al Curţii Supreme".

Toţi avocaţii consultanţi trebuie să fie înregistraţi pe rol în Registrul tuturor persoanelor calificate ca avocaţi. Societatea juridică îşi dă acordul pentru admiterea pe rol, asigurându-se că toţi noii avocaţi sunt persoane corespunzătoare din punct de vedere moral şi au pregătirea profesională necesară. Toţi avocaţii consultanţi care lucrează în domeniul privat trebuie să obţină anual un certificat din partea Societăţii juridice. Aceasta garantează că avocatul are calificarea necesară şi că respectă regulile deontologice stabilite de Societatea juridică. Societatea juridică publică un aşa numit "Ghid al conduitei profesionale a avocaţilor. Dacă avocaţii consultanţi nu respectă regulile de conduită ei pot fi supuşi unei serii întregi de sancţiuni, de la mustrări până la ştergerea de pe rol.

Societatea juridică are un serviciu special, Biroul de reclamaţii al avocaţilor (Solicitors Complaints Bureau), care cercetează reclamaţiile împotriva abaterilor profesionale ale avocaţilor consultanţi. Dacă Biroul descoperă că se află în faţa unui astfel de caz avocatul poate fi adus în fala Tribunalului disciplinar al avocaţilor (Solicitors Disciplinary Tribunal). Avocaţii consultanţi trebuie să deţină Asigurarea profesională şi trebuie să contribuie la Fondul de compensare (Compensation Fund), care garantează că, din punct de vedere financiar, clienţii nu vor avea de suferit, în cazul în care un avocat este incorect. Atât Fondul de asigurare a imunităţii cât şi Fondul de compensare sunt administrate de Societatea juridică.

Adunarea generală a baroului a stabilit următoarele principii generale :

- pentru un avocat, profesia sa trebuie să fie principala ocupaţie,

- avocatul să se abţină să participe la toate activităţile ce sunt susceptibile de a-i pune in pericol reputaţia din barou.

Uniunea Europeană are o semnificaţie deosebită pentru avocaţii consultanţi. Dreptul Uniunii Europene face parte integrantă din legislaţia Regatului Unit al Marii Britanii, influenţând toate aspectele vieţii : concurenţa, forţa de muncă, protecţia mediului înconjurător, proprietatea intelectuală, etc.

Legislaţia comunitară acordă noi drepturi cetăţenilor Uniunii. Pentru avocaţii şi clienţii din afara Uniunii, avocaţii consultanţi sunt o sursă ideală de asistenţă juridică având în vedere că aceştia cunosc noile reglementări şi oportunităţile de afaceri. Pentru a oferi această asistenţă, avocaţii consultanţi trebuie să fie permanent la curent cu legislaţia elaborată în cadrul Parlamentului European, precum şi cu deciziile Curţii Supreme din Luxemburg.

 

Spania

Spania cunoaşte încă dualitatea profesiunii de avocat pledant şi avocat însărcinat cu procedura.

Raportat la numărul populaţiei există 1 avocat la aproximativ 1000 de locuitori.

Incompatibilităţi

Exercitarea profesiei de avocat este incompatibilă, în această ţară, cu :

· funcţiile de : preşedinte al Guvernului (prim ministru), ministru, secretar sau subsecretar de stat, directori generali şi funcţii similare din administraţia publică ;

· alte funcţii in Ministerul Public şi tribunale ;

· toate funcţiile publice ale căror norme juridice de organizare prevăd expres incompatibilitatea ;

· funcţia de avocat însărcinat cu procedura, agent de afaceri sau girant administrativ ;

· reprezentarea de către avocat a organizaţiilor în care figurează ca membri soţul/soţia sau rude de gradul II de cosanguinitate sau alianţă.

 

Belgia

Incompatibilităţi

Incompatibilitatea este totală cu funcţiile următoare :

· magistrat

· grefier

· notar

· aprod

· funcţionar de stat

Sunt totuşi excluse de la incompatibilitate :

* funcţiile din învăţământ ;

* funcţiile îndeplinite în diverse organizaţii neguvernamentale

Toate "activităţile de comerţ sau industriale" sunt interzise avocaţiilor , dar aceştia pot exercita o funcţie publică sau privată care să nu pună în pericol nici "independenţa avocatului" nici "demnitatea baroului".

 

Danemarca

In Danemarca, nu există în nomenclatorul funcţiilor juridice titlurile profesionale de consilier juridic, consilier fiscal, notar. Toate profesiile juridice sunt grupate sub titlul de avocat, repectiv, în limba originală, "advokat". Un avocat danez trebuie să se ocupe deci de probleme foarte variate : supraveghează vânzările de imobile, executor testamentar, succesiuni, ...

 

Incompatiblităţi

* funcţia de avocat este incompatibilă calităţii de funcţionar public, precum şi cu funcţia de magistrat.

* nu există incompatibilităţi cu practicarea unei alte actvităţi, chiar şi comerciale ; singura condiţie o reprezintă respectarea codului deontologic al avocatului.

 

Grecia

 

In această ţară sunt aproximativ 20.000 de avocaţi ; marea majoritate profesează în Atena.

Raportat la numărul de locuitori, sunt 2 avocaţi la 1.000 de locuitori, cifră enormă în comparaţie cu alte ţări europene.

Incompatibilităţi

Profesia de avocat este incompatibilă cu :

· toate funcţiile publice (magistraţi, notari, aprozi, funcţionari publici, inclusiv militari, etc.). In cazul nerespectării acestei reguli eliminarea din barou este automată. Un avocat care a devenit membru al Parlamentului, ministru, secretar general al unui minister, ziarist, primar, profesor universitar, ... trebuie să-şi întrerupă activitatea ca avocat.

· exercitarea oricărei activităţi comerciale. În mod exceplional, îi este permis să fie preşedintele unui consiliu de administraţie în cadrul unei societăţi anonime. În caz de nerespectare a acestor incompatibilităţi, avocatul va fi sancţionat cu o pedeapsă disciplinară, iar dacă persistă, va fi eliminat din barou.

 

Italia

Incompatibilităţi

· profesia de avocat este incompatibilă cu :

Excepţie : avocaţii pot fi profesori universitari şi profesori în învăţământul secundar.

· profesia de avocat este de asemenea incompatibilă cu cea de notar, de ministru al cultelor, ziarist, şi cu practicarea comerţului.

